b'\n_START_ARTICLE_\nModri glavinec\n_START_SECTION_\nOpis\n_START_PARAGRAPH_\nModri glavinec je od 30 do 90 cm visoka rastlina, ki ima pokon\xc4\x8dno, sivo-zeleno razvejano steblo. Listi rastline so suli\xc4\x8dasti, dolgi od 1 do 4 cm. Cvetovi so izrazito modre barve, po \xc4\x8demer je rastlina dobila tudi ime, v premeru pa merijo od 1,5 do 3 cm. Barvilo se imenuje protocianin, ki ga vsebujejo tudi vrtnice, le da je pri njih rde\xc4\x8de barve. Cvet je v bistvu socvetje, ki ga sestavljajo drobni temnomodri cvetovi v sredini, okrog njih pa so razporejeni lijakasti modri listi, ki so na koncu nazob\xc4\x8dani.\n_START_SECTION_\nRaz\xc5\xa1irjenost in uporabnost\n_START_PARAGRAPH_\nDomovina rastline je verjetno Bli\xc5\xbenji vzhod, od koder se je najverjetneje s selitvami ljudstev in \xc5\xa1irjenjem \xc5\xbeitnih kultur selila proti severu in zahodu._NEWLINE_\xc4\x8caj iz zeli in cvetov te rastline pospe\xc5\xa1uje izlo\xc4\x8danje urina, zaradi \xc4\x8desar se v ljudskem zdravilstvu poparek uporablja pri obolenjih ledvic in mehurja, pa tudi pri te\xc5\xbeavah z jetri, \xc5\xbeol\xc4\x8dem in sklepi. Poleg tega se \xc4\x8daj uporablja tudi pri vnetju o\xc4\x8di in o\xc4\x8desne veznice, pa tudi proti krastam na glavah otrok in prhljaju. Ponekod iz posu\xc5\xa1enih cvetov pripravljajo prah, s katerim posujejo rane, ki se slabo celijo in gnojijo._NEWLINE_Modri glavinec je v Sloveniji uvr\xc5\xa1\xc4\x8den na Rde\xc4\x8di seznam praprotnic in semenk kot ranljiva vrsta. Razlog za ogro\xc5\xbeenost te rastline je uporaba herbicidov na njivah, ki so bile v preteklosti najbolj pogosto rasti\xc5\xa1\xc4\x8de modrega glavinca. Le-ta je bil v preteklosti eden najbolj raz\xc5\xa1irjenih njivskih plevelov.'